16.		Späťvzatie žaloby
			(§ 144 až 146 Civilného sporového poriadku)
							Okresnému súdu
							Rožňava
							k č. 1Cb/123/2022
V Rožňave, dňa 10. 3. 2022
Vec:	Späťvzatie žaloby
Dňa 1. 2. 2022 sme podali na Okresný súd Rožňava žalobu žalobcu Exportimport, s.r.o., Krásnohorská 1, Rožňava, IČO: 12 345 678 proti žalovanému Superobchod, a.s., Hornodolná 5, Rožňava, IČO: 98 765 432, ktorou sa domáhame na žalovanom zaplatenia sumy 1 000 € spolu s úrokom z omeškania vo výške 15 % ročne odo dňa 1. 1. 2020 do zaplatenia. Tento spor sa vedie pod spisovou značkou 1Cb/123/2022.
Vzhľadom k tomu, že dňa 15. 2. 2022, teda po začatí konania, sme obdržali od žalovaného platbu vo výške 1 330,41 €, čo predstavuje dlžná istina spolu s uplatnenými úrokmi z omeškania, berieme podanú žalobu v plnom rozsahu späť a žiadame konanie zastaviť.
Dôkaz:
–	 Výpis z bankového účtu žalobcu zo dňa 15. 2. 2022
Zaplatený súdny poplatok žiadame vrátiť podľa § 11 ods. 3 Zákona o súdnych poplatkoch na náš účet IBAN: SK12 0000 0000 0000 0001 2345. 
O trovách konania žiadame rozhodnúť tak, že žalobca má voči žalovanému nárok na plnú náhradu trov konania, nakoľko žalovaný úhradou žalovanej sumy po podaní žaloby procesne zavinil zastavenie konania. Špecifikáciu trov konania prikladáme v prílohe tohto späťvzatia. 
Príloha:
–	Vyčíslenie trov konania
	Ing. Erik Úspešný
konateľ žalobcu
Poznámky
Žalobca, ktorý podal žalobu, má právo s touto žalobou disponovať, to znamená, že ju môže za konania vziať aj späť, či už celkom alebo len sčasti. Späťvzatím žaloby žalobca prejavuje vôľu, aby súd v spore nekonal a o spore meritórne nerozhodol. Nárok, ktorý si žalobca v žalobe uplatnil, však späťvzatím žaloby nezaniká a možno ho uplatniť znovu. Ak už žalobca žalobu zobral späť, toto späťvzatie nemožno odvolať. Ak je žaloba vzatá späť celkom, súd uznesením konanie zastaví.
Ohľadom náhrady trov konania platí, že ak strana procesne zavinila zastavenie konania, súd prizná náhradu trov konania protistrane (§ 256 Civilného sporového poriadku).
Ak došlo k zastaveniu konania v dôsledku späťvzatia žaloby, možno žalovanému uložiť povinnosť nahradiť trovy zastaveného konania v prípade, ak pre jeho správanie bola vzatá späť žaloba, ktorá bola podaná dôvodne (nález Ústavného súdu SR z 20. marca 2018, sp. zn. II. ÚS 569/2017). Odporúča sa však preukázať dôvod, pre ktorý je žaloba vzatá späť, napríklad výpisom z účtu preukazujúcim úhradu žalovanej sumy a pod.